Illum il-Kunsill approva r-rapport annwali tiegħu dwar l-implimentazzjoni tar-Regolament 1049/2001 dwar l-aċċess pubbliku għad-dokumenti. Fl-2020 l-attivitajiet tal-Kunsill kienu influwenzati miċ-ċirkostanzi eċċezzjonali kkawżati mill-kriżi tal-COVID-19. Minn nofs Marzu 2020, il-Kunsill kellu jadatta l-funzjonament u l-proċess tat-teħid ta' deċiżjonijiet tiegħu matul din il-kriżi sabiex jiżgura l-kontinwità istituzzjonali. Dan inkluda deroga temporanja mir-Regoli ta' Proċedura tal-Kunsill sabiex ikun aktar faċli li tintuża l-proċedura ordinarja bil-miktub, l-organizzazzjoni ta' vidjokonferenzi informali tal-ministri kif ukoll vidjokonferenzi informali tal-membri tal-gruppi ta' ħidma. Ir-rapport juri li aktar minn 440 000 dokument bil-lingwa oriġinali ġew elenkati fir-reġistru pubbliku fil-31 ta' Diċembru 2020. Minn dawn id-dokumenti, aktar minn 71% huma pubbliċi u jistgħu jitniżżlu mill-internet. Fl-2020, żdiedu fir-reġistru aktar minn 22 000 dokument bil-lingwa oriġinali, li kważi 73% minnhom huma pubbliċi. Ir-reġistru pubbliku tal-Kunsill ġie kkonsultat kważi 400 000 darba. Kulħadd jista' jitlob aċċess għad-dokumenti elenkati fir-reġistru pubbliku li għadhom mhumiex pubbliċi. L-aċċess jista' jiġi rrifjutat biss fuq il-bażi ta' waħda mill-eċċezzjonijiet previsti fir-Regolament 1049/2001. Fost l-oħrajn, dawn jinkludu l-ħtieġa li jiġi protett il-proċess tat-teħid ta' deċiżjonijiet tal-istituzzjoni u l-interess pubbliku fir-rigward ta' kwistjonijiet militari u ta' difiża u tar-relazzjonijiet internazzjonali. Jekk l-aċċess jiġi rrifjutat fl-istadju inizjali, tista' tiġi ppreżentata applikazzjoni konfermatorja. Fl-2020, il-Kunsill irċieva 2 321 talba inizjali għal aċċess għal dokumenti u 26 applikazzjoni konfermatorja, li kienu jeħtieġu l-analiżi ta' 13 382 dokument li tirrappreżenta żieda sostanzjali meta mqabbla mas-snin preċedenti. Fl-istadju inizjali, ingħata aċċess sħiħ għal 11 254 dokument (84.1%) u aċċess parzjali għal 542 dokument (4%). L-aċċess ġie rrifjutat għal 1 586 dokument (11.9%). Wara l-applikazzjonijiet konfermatorji, ingħata aċċess sħiħ għal 35 dokument u aċċess parzjali għal 31 dokument. Il-Kunsill ikkonferma li l-aċċess għandu jiġi rrifjutat għal 52 dokument. Id-dokumenti mitluba kienu relatati ma' għadd ta' oqsma ta' politika, b'mod partikolari l-ġustizzja u l-affarijiet interni (20.4%), il-politika ekonomika u monetarja (16.7%), il-Politika Estera u ta' Sigurtà Komuni (13.1%) u kwistjonijiet ta' politika ġenerali (6.7%). It-talbiet ġew prinċipalment mid-dinja akkademika (39%) u minn rappreżentanti ta' diversi organizzazzjonijiet tas-soċjetà ċivili u tas-settur privat (20.5%). Verżjoni testwali Il-grafika turi li fuq talba inizjali, ingħata aċċess sħiħ għal 11 254 dokument (84.1%), aċċess parzjali għal 542 dokument (4%). Talbiet għal aċċess għal dokumenti ġew irrifjutati għal 1586 dokument (11.9%). Rapport annwali dwar l-aċċess għad-dokumenti għall-2020 Fittex fir-reġistru pubbliku